Video: Groot tekort aan orgaanskenkersSkermskoot uit die video Kyk gerus na die treffende advertensie onderaan die berig. Die Orgaanskenkingstigting het gesê daar is ŉ kritieke tekort aan organe in die land. “Talle mense sterf terwyl hulle vir ŉ oorplanting wag,” het Samantha Volschenk, uitvoerende direkteur van die stigting, by die Donald Gordon mediese sentrum in Johannesburg gesê. Sy het Vrydag ŉ paneel van mediese kenners, pasiënte en die media toegespreek. “Daar is tans 4 300 volwassenes en kinders wat op orgaanoorplantings wag en minder as 600 oorplantings word jaarliks uitgevoer,” het sy gesê. Daar is veral ŉ behoefte aan niere. “Talle pasiënte ly aan nierversaking.” Ander organe wat benodig word sluit lewers, harte en longe in. “Indien die pasiënte nie dié organe ontvang nie, sal hulle sterf,” het sy bygevoeg. Daar is nie ŉ toename in orgaanskenking nie, ondanks bewusmaking op sosiale media. Daar was die afgelope 24 maande ŉ toename van tussen 80% en 90% van veldtogte op sosialemedia-platforms en die internet. “Daar is geen grense om ŉ voornemende orgaanskenker te word nie,” het dr. Anna Sparaco, spesialis en oorplantingchirurg, gesê. “Enigiemand kan ŉ orgaanskenker wees.” Sparaco het gesê mense benodig ook net ŉ halwe lewer en een nier om te oorleef. “Jy kan ŉ lewende orgaanskenker wees,” het sy gesê. Daar is ongeveer twee skenkers vir elke miljoen mense in die land. “In Spanje is dit 33 skenkers vir elke miljoen mense,” het Sparaco bygevoeg. Die stigting is nie direk betrokke by mediese prosedures en prosesse nie, maar fokus slegs op bewusmaking van die tekort aan skenkers. Klik hier om ‘n orgaanskenker te word.